Денис авылы туган тел сагында

	Шенталы районының Денис авылы мәктәбе киләсе елда йөз еллыгын каршыларга әзерләнә. Беренче көненнән башлап бүгенгәчә биредә татар теле һәм әдәбияты укытылып килә. Уйлап карагыз әле! Гасыр буе авыл кешеләре милләтебезнең кабатланмас гореф-гадәтләре, мәдәнияте, иң мөһиме – бөтен төрки телләр ачкычы булган татар теле сагында тора.	 Бөтен милләтләрнең дә мәдәнияте ана теленә таяна. Туган телен кирәксенмәгән кеше милләте тамырына балта чаба, тарихын хөрмәт итүдән ваз кичә, дип бик дөрес әйтәләр. Бу турыда авылдашыбыз, милләтпәрвәр, татар халкының мәдәни һәм рухи байлыгын саклап калу өчен бөтен көчен куйган авылдашыбыз, укытучы, татар теле белгече, методист, журналист мәрхүм Минзакир Шакир улы Нуретдинов та гел әйтеп килә иде. Аның Самара өлкәсендә татар телен саклау эшенә керткән хезмәте искиткеч зур. Өлкә мәктәпләрендә татар теле дәресләрен саклап калуга бөтен күңелен биреп эшләгән бу кеше үзеннән соң тиңсез мирас калдырып китте. Денис мәктәбендә эшләгән елларында Минзакир Шакир улы милли мәгариф системасының чишмә башында торган якташларыбызның берсе иде. Ул баланы укырга-язарга өй-рәтү белән генә чикләнмәде, күңеленә милләтен сөю орлыклары да салып калдыра белде, халык иҗаты аша илен, халкын сөяргә өйрәтте. Ул салып калдырган укыту традициясе безнең мәктәптә әле дә саклана. 
	---	
Бердәмлек

	№ --- | 20.07.2020	


